Mentoráló intézmény lettek

Ebben az évben másodszor kapott szakmai elismerést a kincsesbányai Kazinczy Ferenc Tagiskola.

November 4-én Budapesten ünnepélyes keretek között vehették át a Mentoráló intézményi címet, melyet az ország 299 oktatási intézménye nyerhetett el sikeres pályázat benyújtásával.

Ennek értelmében – mint referenciaintézmény és mint mentoráló intézmény is – kötelezettséget vállaltak arra, hogy az elkövetkezendő három évben szakmai napok szervezésével az érdeklődő intézményeknek átadják minősített jó gyakorlataikat.

A november 12-én rendezett szakmai műhelymunkán a megye 12 iskolájából érkeztek pedagógusok, hogy megismerkedjenek a Hogyan készítsünk pedagógiai kódexet? című Jó gyakorlat tartalmával.

A prezentációs előadás és a Szülői Munkaközösség beszámolója mellett bemutató etikaórát is láthattak a 7. osztályban. A diákok az „Ideális” tanár értékrendjét vetették össze az „Ideális” diák értékrendjével, s gyakorlati példákon keresztül tettek javaslatokat, kerestek megoldási módokat a harmonikus pedagógus-diák viszony kialakítása érdekében.

A délutáni szekciókban kiscsoportos foglalkozások keretében az érdeklődő pedagógusok a gyakorlatban is kipróbálhatták az etikai kódex készítésének algoritmusát, megismerhették módszertanát. A számos pozitív visszajelzés és a jó gyakorlat adaptációja iránti érdeklődés mutatja, hogy sikeres műhelymunkát szervezett a tantestület.

A program tavasszal folytatódik.

Kincsesbánya, 2014. november 16.

 Keszte Jánosné

tagintézmény-vezető